Sikloon Idai: ‘Meer internasionale hulp benodig’Mense dra hul persoonlike besittings deur die vloedwater in Beira, Mosambiek nadat sikloon Idai die gebied getref het [15 Maart 2019]. (Foto: Denis Onyodi/IFRC via AP) Meer as ŉ 1 000 mense is dood, talle word steeds vermis en duisende mense is haweloos gelaat. Sikloon Idai het die aand van 14 Maart die eerste keer aan land gekom en daarna ŉ spoor van verwoesting oor die drie Suider Afrika- lande gelaat. Deprose Muchena, Amnestie Internasionaal se streeksdirekteur van Suider Afrika, het gesê belangrike infrastruktuur soos skole, hospitale, paaie, sanitasiegeriewe en kommunikasienetwerke is in die sikloon beskadig of vernietig. Duisende hektaar se gewasse is vernietig en is daar kommer dat dit tot erge voedseltekorte kan lei in die komende maande. “Sikloon Idai het erge lyding veroorsaak en selfs meer chaos in sy nadraai veroorsaak. Terwyl internasionale hulpagentskappe en buitelandse en die geaffekteerde regerings in ŉ wedloop teen tyd gewikkel is om meer mense te red, word baie meer finansiële en tegniese hulpbronne benodig om te verseker dat mense toegang het tot noodsaaklike dienste.” ‘n Pad in Nhamatanda sowat 50km van Beira in Mosambiek wat tydens die sikloon beskadig is. Foto: AP Photo/Tsvangirayi Mukwazhi Volgens Muchena is nog net sowat $88 miljoen van die $390 miljoen wat benodig word, al ontvang. “Dit is duidelik dat Malawi, Mosambiek en Zimbabwe nie die sikloon se verwoestende nasleep op hul eie kan hanteer nie. Die internasionale gemeenskap het hulp gestuur, maar dit nie genoeg om die vernietigende impak van die sikloon te takel nie. Meer hulp is noodsaaklik om menseregte te beskerm,” het Muchena gesê. Duisende cholera-gevalle is na afloop van die sikloon in die drie lande aangemeld en het al tot talle sterftes gelei. “Duisende mense sukkel steeds om hul basiese behoeftes te bevredig, aangesien hulle steeds voedseltekorte en toegang tot skoon water ondervind, wat gesondheidsrisiko’s inhou. Meer internasionale hulp is nodig om te verseker dat mense noodsaaklikhede soos kos, drinkwater en mediese voorrade het. “Die situasie wys hoe mense se regte in gevaar is en dringend beskerm moet word, nie net nou nie maar ook in die komende maande wanneer die gevolge van die sikloon steeds gevoel sal word,” het Muchena gesê.